Elinstallationer bag tørretumbler og vaskemaskine brød i brand i lejlighed i Aalborg søndag aften.

En mand kom søndag aften med ambulance til tjek for røgforgiftning efter en brand i en lejlighed på Ågade i Aalborg. Nordjyllands Beredskab blev alarmeret om branden klokken 17.59. Der var gået ild i elinstallationerne bag en tørretumbler og en vaskemaskine, og flammerne var nået ind i væggene og ned i gulvet. - Vi fik hurtigt styr på branden. Vi var nødt til at skære gulvet op, hvor vaskemaskinen stod, så vi var sikre på, at der ikke var noget, der stod og ulmede, siger Claus Bojsen, der er indsatsleder ved Nordjyllands Beredskab i Aalborg. Brandfolkene var i lejligheden i cirka en time, og nu skal skadeservice gøre lejligheden god igen. Umiddelbart kom beboeren i lejligheden ikke noget til ved branden. - Han røg dog til tjek for røgforgiftning for en sikkerheds skyld, siger Claus Bojsen.